Diari Oficial de la Generalitat Valenciana


Sumari del DOGV 9635, del 10-07-2023 (2023/7709)

RESOLUCIÓ de 4 de juliol de 2023, de la directora general de Cultura i Patrimoni de la Conselleria d'Educació, Cultura i Esport, per la qual s'acorda l'ampliació del termini de presentació de sol·licituds de les subvencions previstes en el Pla de recuperació, transformació i resiliència per a finançar el suport a acceleradores culturals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9635

Data del DOGV
:   10-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7709


Data del document
:   04-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 4 de juliol de 2023, de la directora general de Cultura i Patrimoni de la Conselleria d'Educació, Cultura i Esport, per la qual s'acorda l'ampliació del termini de presentació de sol·licituds de les subvencions previstes en el Pla de recuperació, transformació i resiliència per a finançar el suport a acceleradores culturals de la Comunitat Valenciana. [2023/7709]  
Mitjançant la Resolució de 23 de juny de 2023, de la consellera d'Educació, Cultura i Esport, es van aprovar les bases reguladores i es va convocar la concessió de les subvencions previstes en el Pla de recuperació, transformació i resiliència per a finançar el suport a acceleradores culturals de la Comunitat Valenciana.  
La base 10 de les bases reguladores d'aquestes ajudes estableix que el termini per a presentar les sol·licituds serà de 15 dies hàbils a partir de l'endemà de la publicació d'aquesta convocatòria en el Diari Oficial de la Generalitat Valenciana.  
Donat que aquesta convocatòria va ser publicada en el Diari Oficial de la Generalitat Valenciana el dia 28 de juny de 2023, el termini inicial finalitzaria el 19 de juliol de 2023.  
Amb la finalitat que la convocatòria aplegue al màxim nombre de beneficiaris possibles i aconseguir el compliment de les fites i objectius assignats al Component 24, Inversió 01 (P01), del PRTR, i a petició del sector destinatari de la convocatòria, s'aconsella ampliar aquest termini de presentació de sol·licituds en els terminis adequats a aquest procediment i així es fa constar en la proposta elevada pel subdirector general de Patrimoni Cultural i Museus.  
  
Fonaments de dret  
Primer. 1. Aquestes subvencions es regulen pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en els preceptes bàsics de la Llei 38/2003, de 17 de novembre, general de subvencions, i en el Reglament que la desenvolupa, aprovat pel Reial decret 887/2006, de 21 de juliol; en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19; en les bases reguladores que s'insereixen com a annex I de la resolució de convocatòria, i en aquesta última resolució. També són d'aplicació les disposicions sobre procediment, especialment la Llei 39/2015, d'1 d'octubre, del procediment administratiu comú de les administracions públiques.  
  
2. Aquestes subvencions i les actuacions que es financen estaran sotmeses també al règim jurídic establit en les normes estatals o europees que regulen el Pla de recuperació, transformació i resiliència, des del qual es finança aquesta convocatòria.  
  
Segon. L'ampliació de termini es regirà pel que es disposa en la legislació sobre procediment administratiu comú de les administracions públiques  
L'article 32.1 de la Llei 39/2015, d'1 d'octubre, del procediment administratiu comú de les administracions públiques, estableix que l'Administració, excepte precepte en contra, podrà concedir d'ofici o a petició dels interessats una ampliació dels terminis establits, que no excedisca la meitat d'aquests, si les circumstàncies ho aconsellen i amb això no es perjudiquen drets de tercer. L'acord d'ampliació haurà de ser notificat als interessats.  
Les raons esmentades aconsellen que s'amplie aquest termini de presentació de sol·licituds amb caràcter general, pel temps màxim que preveu la Llei. Es podrà facilitar així, en la mesura que siga possible, la presentació d'un nombre més ampli de sol·licituds que permeten el compliment de les fites i objectius assignats al Component 24 del PRTR.  
Una ampliació del termini actual que finalitza el 19 de juliol de 2023 fins al dia 3 d'agost de 2023 no s'oposa a cap norma ni excedeix la meitat del termini que està ara vigent. No s'aprecia cap possibilitat que es produïsquen perjudicis a tercers perquè aquesta ampliació es concedeix igualment a tots els interessats d'aquestes ajudes.  
La persona titular d'aquest centre directiu és competent per a dictar aquesta resolució fent ús de les facultades conferides per delegació en la base tretze de la resolució de 23 de juny de 2023, de la consellera d'Educació, Cultura i Esport, per la qual s'aproven les bases reguladores i es convoca la concessió d'aquestes subvencions.  
  
Vista la qual cosa, resolc:  
  
Primer  
S'amplia fins al 3 d'agost de 2023 el termini per a presentar les sol·licituds de les subvencions previstes en el Pla de recuperació, transformació i resiliència per a finançar el suport a acceleradores culturals de la Comunitat Valenciana.  
  
Segon  
Publicar aquesta resolució en el Diari Oficial de la Generalitat Valenciana als efectes previstos en els articles 32, 40 i 45 de la Llei 39/2015, d'1 d'octubre, del procediment administratiu comú de les administracions públiques.  
  
Tercer  
Contra aquesta resolució no es pot interposar cap recurs, d'acord amb el que disposa l'article 32.3 de l'esmentada Llei 39/2015.  
  
  
València, 4 de juliol de 2023.- La directora general de Cultura i Patrimoni: Carmen Amoraga Toledo.